Diari Oficial de la Generalitat Valenciana


Sumari del DOGV 10842, del 19-12-2024 (2024/13549)

RESOLUCIÓ de 16 de desembre de 2024, per la qual s'amplia el termini d'execució i de presentació de la justificació establit en la Resolució de 4 d'octubre de 2024, de la Vicepresidència i Conselleria de Servicis Socials, Igualtat i Vivenda, per la qual es concedixen les subvencions per al desenrotllament de programes que fomenten la igualtat entre dones i hòmens i/o l'associacionisme de dones, a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10451

Data del DOGV
:   19-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13711

CVE
:   OPUE-U-9668-21175

Data del document
:   16-12-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * ajuda pública
    * associació
    * dona
    * igualtat de gènere

En data 18 de juliol de 2016, es va publicar en el *Diari Oficial de la Generalitat Valenciana*  l'Orde 14/2016, de 5 de juliol, de la Vicepresidència i Conselleria d'Igualtat i Polítiques Inclusives, per la qual s'establixen les bases reguladores que regiran el procediment de concessió d'ajudes econòmiques destinades a entitats sense ànim de lucre per al desenrotllament de programes que fomenten la igualtat entre dones i hòmens i/o l'associacionisme de dones, a la Comunitat Valenciana.

En data 23 de maig de 2024, es va publicar en el *Diari Oficial de la Generalitat Valenciana*  la Resolució de 8 de maig de 2024, de la Vicepresidència Segona i Conselleria de Servicis Socials, Igualtat i Vivenda, per la qual es convoquen per a l'exercici 2024 les ajudes per al desenrotllament de programes que fomenten la igualtat entre dones i homes i/o l'associacionisme de dones, a la Comunitat Valenciana.

En data 15 d'octubre de 2024, es va publicar en el *Diari Oficial de la Generalitat Valenciana*  la Resolució de 4 d'octubre de 2024, de la Vicepresidència i Conselleria de Servicis Socials, Igualtat i Vivenda, per la qual es concedixen les subvencions per al desenrotllament de programes que fomenten la igualtat entre dones i hòmens i/o l'associacionisme de dones, a la Comunitat Valenciana. Esta resolució establix en el resolc quint que «l'activitat que fonamenta la concessió de la subvenció haurà de ser duta a terme per l'entitat beneficiària, de conformitat amb les bases reguladores i amb la convocatòria, com a màxim fins al 31 de desembre de 2024»; i en el punt segon del resolc sext que «el compte justificatiu del gasto total haurà de presentar-se, com a data màxima, el 31 de gener de 2025».

Des del passat dia 29 d'octubre de 2024, la Comunitat Valenciana s'ha vist afectada pels efectes d'una depressió aïllada en nivells alts (d'ara en avant, DANA) que ha comportat un temporal de pluges d'una intensitat, extensió i abast inusitats, ocasionant importants danys, tant materials com personals, que impedixen el desenrotllament normal de la vida ciutadana en tots els municipis afectats.

En data 4 de novembre de 2024, es va publicar en el *Diari Oficial de la Generalitat Valenciana*  el Decret 164/2024, de 4 de novembre, del Consell, d'aprovació de les bases reguladores i del procediment de concessió directa d'ajudes urgents als municipis afectats pels danys produïts pel temporal de vent i pluges iniciat a la Comunitat Valenciana el 29 d'octubre de 2024, en l'annex del qual s'enumeren els municipis afectats pel mencionat temporal.

En data 20 de novembre de 2024, es va publicar en el *Diari Oficial de la Generalitat Valenciana*  la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, d'aprovació de les bases reguladores i del procediment de concessió directa d'ajudes urgents als municipis afectats pels danys produïts pel temporal de vent i pluges iniciat en la Comunitat Valenciana el 29 d'octubre de 2024.

En este context, sobre la base de la disposició addicional novena de la Llei 39/2015, d'1 d'octubre, del procediment administratiu comú de les administracions públiques, el Consell de Ministres, en l'Acord de 5 de novembre de 2024, declara zona afectada greument per una emergència de protecció civil el territori damnificat a conseqüència de la dana que ha afectat àmplies zones de la península i Balears entre el 28 d'octubre i el 4 de novembre de 2024 (Orde PJC/1222/2024, BOE núm. 269, de 07.11.2024), i establix en l'apartat dènou la suspensió de termes i interrupció de terminis administratius als interessats que residisquen en els termes municipals inclosos en l'annex del Reial decret llei 6/2024, de 5 de novembre, pel qual s'adopten mesures urgents de resposta davant els danys causats per la depressió aïllada en nivells alts (DANA) en diferents municipis entre el 28 d'octubre i el 4 de novembre de 2024, així com a aquells altres interessats que acrediten el caràcter impossible o onerós del seu compliment en atenció als efectes de l'emergència.

Per tot el que s'ha exposat adés, i a fi de garantir la seguretat jurídica i els drets i interessos legítims de les entitats beneficiàries que n'han resultat afectades, es considera establir una ampliació del termini d'execució i de presentació de la justificació dels projectes subvencionats.

Els apartats primer i tercer de l'article 32 de la Llei 39/2015, d'1 d'octubre, del procediment administratiu comú de les administracions públiques establixen que:

«1. L'Administració, excepte si hi ha un precepte en contra, podrà concedir d'ofici o a petició dels interessats una ampliació dels terminis establits que no excedisca la mitat d'estos, si les circumstàncies ho aconsellen i amb això no es perjudiquen drets de tercer. L'acord d'ampliació s'haurà de notificar als interessats.

[...]

3. Tant la petició dels interessats com la decisió sobre l'ampliació hauran de produir-se, en tot cas, abans del venciment del termini de què es tracte. En cap cas podrà ampliar-se un termini ja vençut. Els acords sobre ampliació de terminis o sobre la denegació d'estos no seran susceptibles de recurs, sense perjuí del que siga procedent contra la resolució que pose fi al procediment.»

Vista la proposta de la Direcció General d'Igualtat i de l'Institut de les Dones, i vistos els preceptes anteriorment exposats,

RESOLC

*Primer*

Ampliar el període d'execució dels projectes als beneficiaris que siguen entitats la seu social de les quals es trobe en algun dels municipis inclosos en l'annex del Decret 164/2024, de 4 de novembre, del Consell, d'aprovació de les bases reguladores i del procediment de concessió directa d'ajudes urgents als municipis afectats pels danys produïts pel temporal de vent i pluges iniciat a la Comunitat Valenciana el 29 d'octubre de 2024, modificat per Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, així com a aquells altres interessats que acrediten el caràcter impossible o onerós del seu compliment en atenció a l'efecte de l'emergència, i establir que els projectes podran executar-se fins al 31 de maig de 2025.

*Segon*

Ampliar el termini de presentació de la justificació de la subvenció als beneficiaris referits en el resolc primer, i establir que es podrà presentar fins al 30 de juny de 2025.

*Tercer*

Ordenar la publicació de la present resolució en el *Diari Oficial de la Generalitat Valenciana*, de conformitat amb l'article 45 de la Llei 39/2015, d'1 d'octubre, del procediment administratiu comú de les administracions públiques.

*Quart*

De conformitat amb l'article 32.3 de la Llei 39/2015, d'1 d'octubre, del procediment administratiu comú de les administracions públiques, contra la present resolució no serà possible interposar cap recurs.

  

València, 16 de desembre de 2024

Susana Camarero Benítez

Vicepresidenta primera i consellera de Servicis Socials, Igualtat i Vivenda